2ኛው የእድገትና  ትራንስፎርሜሽን  እቅድ ኢትዮጵያን ወደ አዲስ ምእራፍ ያሸጋግራታል- ም/ጠ/ሚኒስትር
 የሁለተኛው የእድገትና ትራንስፎርሜሽን እቅድ ኢትዮጵያን አሁን ካለችበት የእድገት ጎዳና ወደ ሌላ አዲስ ምእራፍ የሚያሸጋግራት መሆኑን የኢፌዴሪ ምክትል ጠቅላይ ሚኒስትር ደመቀ መኮንን ገለጹ።አቶ ደመቀ ከፋና ብሮድካስቲንግ ኮርፖሬት ጋር ትናንት ባደረጉት ቆይታ፤ ኢትዮጵያ በተጠናቀቀው የእድገት እና ትራንስፎርሜሽን ዘመን መልካም ውጤቶችን ብታስመዘግብም ከተለያዩ ጉዳዮች አንጻር አሁንም ያልተሻገረቻቸው ችግሮች መኖራቸውን አመልክተዋል ።ሀገሪቱ በቀጣይ አምስት ዓመታት ልትተገብረው የሚገባው እና እስካሁን ብዙ ርቀት ያልተጓዘችበትን መዋቅራወቂ ለውጥ ማምጣት መሆኑን አቶ ደመቀ  ገልጸዋል ።ኢትዮጵያ እድገት ውስጥ ትሁን እንጂ የኢኮኖሚው ዋልታ እንዲሆን የሚፈለገው የኢንዱስትሪ ዘርፍ አሁን ያለበት ደረጃ ብዙ የሚያስኬዳት አይደለም ብለዋል ።እርግጥ ከአምስት ዓመት በፊት ኢንዱስትሪ የነበረው ድርሻ ተሻሽሎ የኢኮኖሚውን 14 በመቶ ድርሻ  ቢይዝም የግብርናውን ዘርፍ ትርጉም ባለው መልኩ መተካት አለመቻሉን አንስተዋል ።የኢንዱስትሪ ዘርፍ ግብርናን የማይተካ ከሆነ የሀገሪቱ ኢኮኖሚ ወደፊት ዓለማቀፍ ተወዳዳሪነትን ማግኘት ስለማይችል ከ2008 ዓመተ ምህረት ጀምሮ የሚተገበረው የአምስት ዓመት እቅድም ኢትዮጵያ ወደዚህ ምእራፍ ያሸጋግራታል ብለዋል ።ኢትዮጵያ ባስመዘገበችው የኢኮኖሚ እድገት የዜጎቿ የነፍስ ወከፍ ገቢም 640 የአሜሪካ ዶላር ደርሷል ያሉት አቶ ደመቀ፤ ቁጥሩ እርግጥ ብዙ ሚሊየኖች አስከፊ ድህነት መውጣታቸውን ያሳያል ፤ ነገር ግን አሁንም ይቀራል ይላሉ።ሀገሪቱ የዛሬ አምስት ዓመት አንድ ታሪክ እንዲነገርላት ትፈልጋለች፤ያኔ ዝቅተኛ ደረጃ ላይ ያለ መካከለኛ ገቢ ያለውን ህብረተሰብ መፍጠር  ግባችን ይሆናል ብለዋል።ስኬታማ መንገድን ለመጓዝ ኢንዱስትሪን መሰረት ያደረገ መዋቅራዊ ለውጥ ያስፈልጋል ሲሉ ያስገነዝባሉ ።ዜጎች እስካሁን በሚያገኙት አገልግሎት እየረኩ ነው ማለት አይቻልም ያሉት አቶ ደመቀ፥ የመልካም አስተዳደር ጉዳይ በቀጣይ ዓመታት ከአስተሳሰብ ለውጥ ጋር አብሮ መምጣት አለበት ሲሉም ገልጸዋል ።ብዙ አቅድን በውስጡ ይዞ የሚመጣው አዲሱ ዓመትም ለመላው ኢትዮጵያዊያን የስኬት መንገድ እንዲሆን እመኛለሁም ብለዋል ምክትል ጠቅላይ ሚኒስትሩ  ።